Kuulostaako uskomattomalle? Mutta täyttä totta se on. Nona-kissa järjesti nimittäin 12 tunnin yksityisbileet sunnuntain ja maanantaina välisenä yönä Mikkelissä.

Jopa poliiseja tarvittiin paikalle. Mutta nekään eivät hillinneet Nona-kissan armotonta bilettämistä Mikkelissä.

Mistä tässä mystisessä jutussa on kyse? No sitä ei ollut uskoa kissanomistaja Eeva-Liisa Tamskikaan.

Hän nimittäin nukkui tyytyväisenä, kunnes heräsi maanantaiaamuna kello 10 maissa puhelinsoittoon.

– Puhelin soi. Harvoin siihen edes vastaan. Näin kuitenkin, että vuokranantaja soittaa. Ajattelin, että nyt on viisainta vastata, jos jotain on tapahtunut, sanoo Tamski, joka oli viettämässä pääsiäistä Helsingissä.

Vuokranantajan ilmoitus yllätti.

– Hän kertoi, että meillä on biletetty kovasti yöllä. Ajattelin, ettei ole kyllä meidän perhe asialla, Tamski sanoo.

Faktaa oli kuitenkin se, että musiikinsoitto Tamskin kerrostalohuoneistossa alkoi 23 aikoihin sunnuntai-illalla.

– Alakerrassa asuvat tytöt kuuntelivat aikansa sitä musiikkia, ja he kävivät nukkumaan. He kävivät myös koputtamassa, mutta kukaan ei avannut ovea. He tulivat siihen tulokseen, ettei asunnossa kukaan kuule, kun musiikki oli niin kovalla.

– Lopulta he soittivat poliisille. Poliisit kävivät yöllä kello 02.30 aikoihin asunnolla. He koputtivat oveen, mutta poliisit päättivät, etteivät murtaudu sisälle, kun sieltä ei kuulunut riitelyn ääniä. Ei ollut myöskään syytä epäillä rikosta, Tamski sanoo.

Poliisit soittivat asiasta lopulta vuokranantajalle, joka soitti puolestaan hämmentyneelle Tamskille. Tamski rupesi miettimään kummallista mysteeriä.

– Ainut, kellä sinne asuntoon oli avaimet, oli meidän kissanruokkija. Sitten alkoi tulla jo rumia sanoja suusta, että onko se perkele järjestänyt sinne bileet, Tamski sanoo.

Hän soitti ärtyneenä kissanruokkijalle, joka puolestaan hämmentyi Tamskin ärhentelystä.

– Mun suusta tuli ihan ruokottomuuksia. Sanoin, että nyt keräät tavarasi ja lähdet sieltä (asunnosta) niin äkkiä kuin kerkiää, että voidaan vielä kadulla tavata.

– Kissanruokkija oli ihan äimän käkenä, Tamski naurahtaa.

Puhelun aikana selvisi, että kissanruokkija oli omassa kodissaan, eikä hänellä ollut osuutta eikä arpaa musiikinsoittoon. Tamski pyysi, että kissanruokkija menisi asunnolle.

Nona-kissa.­

– Hän soitti, että kaikki paikat olivat kunnossa, mutta musiikki pauhasi niin kovaa kuin vain voi. Kissa siellä vaan luimisteli, että ruokkija tuli, Tamski nauraa.

Kissanruokkija sammutti stereot kello 11 maissa. Sitten Tamskille valkeni syyllinen.

– Lattialla oli väliaikaisesti vanhat stereot ja niissä palaa punainen virtavalo. Olemme leikkineet kissan kanssa pienestä asti laservalolla ja se on juossut valon perässä. Mun selitys on se, että häntä ärsytti tosi paljon se, kun punainen (stereoiden) piste ei lähtenyt liikkeelle, niin se on sitä raapinut ja samalla saanut volyymit täysille.

– Näin ollen koko kerrostalo on saanut kuulla musiikkia eilisillasta kello 23:sta maanantaiaamuun kello 11 asti. Eli 12 tuntia ainakin. Ihan uskomaton tarina, Tamski sanoo.

Kissanruokkija Jari Rahikainen otti tämän kuvan Nona-kissan bileiden päättymisen jälkeen.­

Tamskit saapuivat myöhemmin maanantaina kotiinsa, ja 6-vuotias Nona-kissa oli uupuneen oloinen.

– Oli se vähän väsyneen näköinen, mutta ihan pyysi rapsutuksia ja silityksiä, että hyvässä kunnossa tyttökissa oli. Se on koko elämänsä asunut kaupungissa, ja nyt sillä oli tämmöiset pääsiäisbileet, Tamski sanoo.

Se jäi kuitenkin epäselväksi, mitä kaikkea musiikkia Nona kuunteli. Kun kissaruokkija sammutti stereot, päällä oli radiokanava.

Nona-kissan pääsiäisbileistä uutisoi ensimmäisenä Länsi-Savo verkkosivuillaan.

Nona-kissa­